יאן טומאש גרוס

**יאן טומאש גרוס** (בפולנית: **Jan Tomasz Gross**; נולד ב-1 באוגוסט 1947 בפולין) הוא היסטוריון וסוציולוג אמריקאי-פולני ממוצא יהודי, המכהן כפרופסור להיסטוריה באוניברסיטת פרינסטון. חוקר את יחס הפולנים ליהודים בפולין במהלך השואה ואחריה, כדוגמת הטבח בידוובנה ופוגרום קיילצה.

## ביוגרפיה
גרוס נולד בוורשה בירת פולין. אמו, חנה שומנסקה (Szumańska), הייתה חברה במחתרת הפולנית (הארמייה קריובה) בתקופת הכיבוש הגרמני במלחמת העולם השנייה. אביו, זיגמונט גרוס, היה יהודי וחבר המפלגה הסוציאליסטית הפולנית (PPS, Polska Partia Socjalistyczna ). אמו סייעה לאביו לשרוד בשואה תוך סיכון חייה, והם נישאו לאחר המלחמה. גרוס למד פיזיקה באוניברסיטת ורשה והשתתף במחאת הסטודנטים של 1968. הוא גורש מהאוניברסיטה, נעצר ונכלא למשך חמישה חודשים. ב-1969 היגר עם הוריו לארצות הברית בזכות היתר הגירה לאנשים ממוצא יהודי שממשלת פולין העניקה באותה תקופה.

בשנת 1975 סיים גרוס את לימודי הדוקטורט שלו בתחום הסוציולוגיה באוניברסיטת ייל, ולימד בייל, באוניברסיטת ניו יורק ובפריז, צרפת. הוא התאזרח בארצות הברית וכעת מלמד באוניברסיטת פרינסטון.

## מחקריו
### שכנים
מחקרו של גרוס על הטבח בידוובנה יצא לאור בספר "שכנים" משנת 2000, עורר תשומת לב רחבה. ספרו דן ברצח היהודים בידי שכניהם הפולנים ביולי 1941, תחת הכיבוש הגרמני. בספרו הביא גרוס את תוצאות מחקרו, לפיו הטבח בוצע על ידי פולנים ולא על ידי גרמנים, כפי שנטען בהשערה שרווחה לפני כן. המחקר הצית ויכוח נרחב בפולין ומחוצה לה, בקהילה האקדמית ובקרב הציבור הרחב.

### פחד
מחקרו של גרוס "פחד", על האנטישמיות בפולין אחרי השואה, פורסם בארצות הברית בשנת 2006. בארצות הברית הוא זכה לשבחים, אך בפולין זכה לתגובות מעורבות. ממצאיו לא הופרכו, אך הוטל ספק במשמעותם. למשל, מארק אדלמן, יהודי שהיה ממנהיגי מרד גטו ורשה ולאחר המלחמה המשיך לחיות בפולין, טען שאכן נרצחו יהודים רבים בפולין לאחר המלחמה, אך רבים מהם נרצחו ממניעים פליליים ולא אנטישמיים.

### קציר הזהב
ספרו של גרוס "קציר הזהב" (2011) שנכתב עם אשתו ההיסטוריונית, אירנה גרודזינסקה-גרוס , עוסק בפולנים ששדדו את רכושם של יהודים שנרצחו בשואה. גם על ספר זה נמתחה ביקורת, בטענה שהוא מייצג היבט אחד בלבד של פעולה פולנית כלפי היהודים בעת הכיבוש הנאצי - ההיבט הפלילי-אנטישמי.

## ספריו

* Gross, Jan Tomasz (1979). Polish Society Under German Occupation - Generalgouvernement, 1939-1944. Princeton, NJ: Princeton University Press.
* Irena Grudzińska-Gross, Jan Tomasz Gross: War through children’s eyes : the Soviet occupation of Poland and the deportations, 1939-1941,
* Gross, Jan Tomasz; Irena Grudzińska-Gross (1984). W czterdziestym nas matko na Sybir zesłali ... London: Aneks.
* Gross, Jan Tomasz (1998). Upiorna dekada, 1939-1948. Trzy eseje o stereotypach na temat Żydów, Polaków, Niemców i komunistów. Kraków: Universitas.
* Gross, Jan Tomasz (1999). Studium zniewolenia. Kraków: Universitas.
* Gross, Jan Tomasz (2000). Istvan Deak and Tony Judt, ed. The Politics of Retribution in Europe: World War II and Its Aftermath. Princeton, NJ: Princeton University Press.
* Gross, Jan Tomasz (2001). Neighbors: The Destruction of the Jewish Community in Jedwabne, Poland. Princeton, NJ: Princeton University Press. . Polish version of the book online
* Gross, Jan Tomasz (2003). Revolution from Abroad. The Soviet Conquest of Poland’s Western Ukraine and Western Belorussia. Princeton: Princeton University Press. .
* Gross, Jan Tomasz (2003). Wokół Sąsiadów. Polemiki i wyjaśnienia (in Polish). Sejny: Pogranicze. .
* Gross, Jan Tomasz (2006). Fear: Anti-Semitism in Poland After Auschwitz. Random House. .
* Gross, Jan Tomasz; Irena Grudzińska-Gross (2012). Golden Harvest. New York: Oxford University Press. .
* Na posterunku: Udzial polskiej policji granatowej i kryminalnej w Zagladzie Zydów (2020). Publisher: Czarne 


## קישורים חיצוניים

* 
* "ובכל זאת שכנים": מאמר של גרוס על ספרו, באתר יד ושם
* התחקות אחר מחקרו של גרוס, שהוליד את הספר "שכנים", מאת דניאל בלטמן, באתר יד ושם
* דיון על הספר "שכנים" מאת גרוס מאת דניאל בלטמן באתר יד ושם
* ביקורת על ספרו של גרוס וסקירה של הדיון הציבורי על ספרו מאת דריוש סטולה באתר יד ושם
* 
* 

קטגוריה:היסטוריונים פולנים
קטגוריה:סגל אוניברסיטת פרינסטון
קטגוריה:חוקרי יהדות מזרח אירופה
קטגוריה:היסטוריונים יהודים פולנים
קטגוריה:היסטוריונים יהודים אמריקאים
קטגוריה:בעלי תואר דוקטור מאוניברסיטת ייל
קטגוריה:יהודים שהיגרו מפולין לארצות הברית
קטגוריה:מקבלי עיטור מסדר ההצטיינות של הרפובליקה של פולין
קטגוריה:אמריקאים שנולדו ב-1947